google/wiki40b huggingface dataset:
Pasifisme

Historie

Det eldste eksempelet man har på pasifisme er fra Peloponneserkrigen, 431–404 f.Kr.. Hegetorides av Thassos gjennomførte da en ikkevoldelig protest mot krigen. Aristophanes skrev i komedien Lysistrata, hvor handlingen er lagt til Peloponneserkrigen, om de athenske kvinnenes sexstreik for å få mennene til å slutte å krige. 
Noen religiøse grupper har bekjent seg til pasifisme i flere århundrer, men dette har i stor grad vært et indre spørsmål for trossamfunnet. I kristendommen finner man et tidlig eksempel hos Martin av Tours, som skal ha sagt «jeg er en Kristi soldat, jeg kan ikke kjempe». De historiske fredskirkene er kvekerne, mennonittene og tunkere (bethren). Innen buddhismen og hinduismen er det også svært lange tradisjoner for pasifistiske retninger, og også de fleste andre religioner har eksempler. 
I det 19. århundre vokste en moderne, politisk motivert pasifisme frem. Innen en del sosialistiske grupperinger kom man til det standpunkt at krig var en metode regjeringen brukte for å undertvinge arbeiderne ved å skrive dem ut som soldater.
Et tidlig eksempel på gjennomføring av en ikkevoldelig kampanje er fra Aotearoa på New Zealand i siste halvdel av det 19. århundre. Britene hadde lenge forsøkt å ta land fra maoriene, og en maorihøvding klarte i et tilfelle å få sine krigere til å møte britiske soldater på en ikkevoldelig måte. Te Whiti-o-Rongomai overtalte 2000 mennesker til å ta imot britene i sin landsby og gi dem mat og drikke, og han lot seg arrestere uten å gjøre motstand. 
Under og etter første verdenskrig vokste det frem en sterk motstand mot krig i forskjellige samfunnslag i Vest-Europa, ikke minst i Storbritannia og Tyskland. I flere land, som Italia under Mussolini, Sovjetunionen og Tyskland under Hitler ble utgivelse av pasifistiske skrifter forbudt, og det ble satt likhetstegn mellom pasifisme og feighet. Da andre verdenskrig brøt ut dalte interessen for pasifisme, men man ser en del eksempler på ikkevoldelig kamp, som lærernes og prestenes motstand i Norge under den tyske okkupasjonen, og ikke minst Mahatma Gandhis ikkevoldskamp for frigjøringa av India. Sør-Afrikas president Nelson Mandela fikk Nobels fredspris for sitt pasifistiske arbeid for bekjempelse av apartheid.
I 1960-årene vokste pasifisme frem igjen, ikke minst som en protest mot Vietnamkrigen.
Fructidorkuppet

Fructidorkuppet var et statskupp, gjennomført i Frankrike 18 fructidor år V (4. september 1797).
Siden Frankrike etter skrekkveldets fall hadde fått en ny forfatning, som la makten hos den lovstiftende forsamling, fryktet man innen direktoriet at folkestemningen skulle kreve en sterkere reaksjon mot revolusjonen enn de selve hadde til hensikt. For å hindre slike stemninger å gjøre seg gjeldende fastslo konventet at da valg til den lovstiftende forsamling, Femhundrerådet, for første gang skulle finne sted, måtte minst 2/3 av medlemmerne utses blant slike som hadde tilhørt konventet. En følge av dette ble at det lovstiftende organ etter valgene år IV (1796) kom til å ligne mye på konventet. De nyvalgte medlemmene ble imidlertid ofte ansett for å være rojalister.
Valgene år V, som til en tredjedel nyrekrutterte det lovstiftende organ, øket ytterligere de rojalistiske og katolske elementer, slik at de dominerte. Utgangen av flere valg og gjennomføringer var lover der klubbene ble forbudt, nasjonalgardet omorganisert, og unntakslovene mot de edsvegrende prestene tilbakekalt, viste at det lovstiftende organ beveget seg mot en mer tradisjonell politikk. Mot direktoriet, som representerte de gamle makthavarne, ble det rettet en sterk opposisjon og dets tre ledere Louis-Marie de La Révellière-Lépeaux, Paul Barras og Jean François Reubell, ble den 17. fructidor tiltalt for statsforbytelser.
Disse uteslengte da den 18. fructidor fra sine forhandlinger kollegene Lazare Carnot og François de Barthélemy, som sympatiserte med det lovstiftende organ. De lot militære besette representasjonens samlingslokaler, samlet minoriteten innen representasjonen til særskilt overlegning og delgav dem oppdagelsen av en angivelig rojalistisk konspirasjon. Dette rensede lovstiftende organ antok samme år 18.-21. fructidor et antall lover som kasserte valg, dømte flere medlemmer av det lovstiftende organ til deportasjon, godkjente direktoriets tiltak og opphevet de tidligere gjennomførte lovene.
Soapmásat

Soapmásat er en samisktalende barneteatergruppe fra Tana kommune i Finnmark. Det samiske ordet Soapmásat betyr «noen». Teaterlærer og regissør er Ebba Joks fra Tana kulturskole. Gruppa ble plukket ut til å representere Norge på både den nordiske barneteaterfestival og verdens barneteaterfestival.
Soapmásat har jobbet sammen siden 2004, og består av 10 ungdommer i alderen 12-16 år: Dávvet Solbakk (1995), Anne Ragnhild Porsanger (1996), Ella Trosten (1996), Aina Helene Guttorm Einarsen (1997), Kristine Guttorm (1997), Silje Ørpetvedt Nilsen (1997), Ella Marie Hætta Isaksen (1998), Katja Ravdna Broch Pedersen (1998), Kristin Tvare (1998) og de nyeste i gruppen Ingunn og Tara (1999).
Teatergruppens siste forestilling heter Sunná Siella, som løst oversatt betyr «Sunnas komsakule» (Siella er en beskyttende ring som samene ga barna sine for at barna skal være beskyttet for resten av livet). Den hadde premiere mars 2010. Med forestillingen Sunna Siella dro gruppen på turné til Verdens barneteaterfestival i Tyskland.
Soapmásat har også tidligere vært på turné med forestillinger i Karasjok, Kautokeino, Vadsø, Færøyene (hvor de representerte Norge og Sapmi på Nordisk barneteaterfestival.), Tyskland og Tromsø.
Schalkholz

Politikk

Erwin Grap som representerer den lokale listen WGS er borgermester.
Frédéric Cuvier

Bakgrunn

Frédéric Cuvier var sønn av Jean Georges Cuvier (1716–1795), en tidligere løytnant i et sveitserregiment, og Anne-Clémence Catherine Châtel (1736–1792).
Han ble først utdannet i hjembyen til urmaker. Etter innbydelse fra sin bror flyttet han i 1797 til Paris.

Karriere

Der ble naturvitenskapene hans hovedsysselsetting. Han utforsket for eksempel den av Alessandro Volta oppdagede galvaniske celle sammen med fysikeren og matematikeren Jean Baptiste Biot.
I 1804 ble han forstander menasjeriet, for den zoologiske avdeling, i Frankrikes naturhistoriske museum (Muséum national d'histoire naturelle) i Paris. Fra og med 1816 utgav han avisen Dictionnaire des sciences naturelles. Han ble i 1831 utnevnt til generalinspektør for Frankrikes universiteter og høyskoler. I 1837 ble det ved det naturhistoriske museum opprettet et fakultet for sammenlignende fysiologi der Cuvier ble leder, og i 1838 ble han hele museets leder.
Han er kjent som den som oppdaget den røde pandaen (Ailurus fulgens) i 1821. Som utlending ble han også medlem av Royal Society i 1835. Han er ellers kjent som forfatter, sammen med Étienne Geoffroy Saint-Hilaire, av bokverket «Histoire naturelle des mammifères» (4 bind, 1819–1842).
Han foretok utforskninger angående dyrenes levevis og intelligens.
Han nevnes i Charles Darwins On the Origin of Species (kapittel VII) vedrørende hans forskning om dyrs adferd og intelligens, i særdeleshet vedrøende distinksjonen mellom vane og instinkt. Han nevnes også i Moby Dick (kapittel 32) om sin forskning om hvaler.
F. CUVIER brukes som autorforkortelse, og for broren Georges brukes CUVIER.
Apollo-asteroide

Apollo-asteroidene er en kategori av jordnære asteroider som har fått navn etter den første oppdagede asteroiden i kategorien; 1862 Apollo, oppdaget av Karl Wilhelm Reinmuth. De krysser jordens omløpsbane, har en store halvakse til Solen på mer enn én AU og har sitt perihelium mindre enn 1,017 AU fra Solen. Noen av dem kommer svært nær jorden, og utgjør en potensiell trussel mot planeten. Den største kjente Apollo-asteroiden er 1866 Sisyphus som har en diameter på cirka 8 km.
Verdenscupen i hurtigløp på skøyter 2010/11 – Verdenscup 1

Første runde av Verdenscupen i hurtigløp på skøyter 2010/11 fant sted i Thialf i Heerenveen, Nederland 12.-14. november 2010.
Karaktersystemer i Norge

Karaktersystemer i Norge er metoder for formell vurdering for å beskrive faglige prestasjoner hos elever i videregående opplæring, grunnskolens 8. – 10. trinn og hos studenter ved universiteter og høyskoler.

Høgskoler og universiteter

Fram til 2003 benyttet høgskoler og universitet seg av den tyske karakterskala basert på tall, som også benyttet desimaler. 1,0 var beste, 4,0 dårligste ståkarakter, og 6,0 dårligste.
Enkelte institusjoner brukte en fingradert skala med bruk av tiende-deler. Mens andre brukte halve karakterer og i sjeldne tilfeller kvarte karakterer. På enkelte studier hadde det gjennom lang tid utviklet seg en tradisjon med bruk av bare deler av karakterskalaen. Andre brukte heile skalaen. Det var derfor vanskelig å sammenlikne karakterer for tilsvarende studier fra ulike institusjoner.
Dikotomi

En dikotomi er noe som er delt i to. Vanligvis står de to delene i motsetning til hverandre. De to delene må ikke være like store. Sann-falsk og svart-hvit er dikotomier. Det karakteristiske ved dikotomier er at et tredje alternativ utelukkes. Når ting deles i svart eller hvitt blir det ikke plass til gråtoner. I norsk dagligtale bruker vi ordparet enten-eller om dikotomier. Noe er enten det ene eller det andre og ikke en mellomting. I Norge kan vi også bruke uttrykket svart-hvitt tenkning om uheldig bruk av dikotomier. Dikotomi er et uttrykk som brukes i filosofien, men er vanlig også i andre vitenskaper når det er behov for å beskrive at noe deles i to.
I botanikken brukes en dikotomi om en tvegrening eller gaffelgreining som består av to like store eller viktige grener . For eksempel har Psilotum-planter dikotome forgreninger, mens mange andre planter har forgreninger der én av grenene er større, eller forgreninger som består av flere enn to grener.
Dikotomi kommer fra gresk διχοτομία [dichotomia] = «todeling».
Trisquel

Trisquel er en Linux-distribusjon som er basert på Ubuntu. Trisquel er basert på donasjoner fra brukere. Dens logo er en triskelion, et keltisk symbol. Trisquel er listet av Free Software Foundation som en distribusjon som bare inneholder fri programvare.
Distribusjonen benytter skrivebordsmiljøet GNOME og er tilgjengelig i utgaver for x86-32 og x86-64.
Første versjon ble lansert 30. januar 2007. Siste versjon er versjon 7.0, som ble lansert i 3. november 2014.
Columbine High School

Historie

Columbine High School åpnet dørene høsten 1973 og den første avgangsklassen gikk ut fra skolen i 1975. Skolen er oppkalt etter det lille tettstedet Columbine, hvor skolen ligger. Første rektor ved skolen var Gerald Difford.

Skolefarger

Skolens offisielle farger er blå og sølv. Fargene ble valgt av studenter ved Ken Caryl Junior High School og Bear Creek High School som kom til å bli Columbine High Schools første elever da skolen åpnet i 1973.

Skolemassakre

En skolemassakre fant sted 20. april 1999 da Eric Harris og Dylan Klebold, som var elever ved skolen, drepte tolv medelever og én lærer, før de begge begikk selvmord. Massakren fikk oppmerksomhet verden over. Navnet Columbine knyttes derfor ofte direkte til massakren heller enn skolen og tettstedet.
Etter episoden ble undervisningen flyttet til Chatfield High School, en annen skole som ligger like i nærheten, for de tre ukene som var igjen av skoleåret.

Ombygging

Skolen hadde blitt kraftig ombygd fire år før skolemassakren og både nytt bibliotek og ny kantine ble bygget. Etter massakren ble det bestemt at biblioteket, som lå over kantinen, skulle rives, siden det var her flesteparten av drapene fant sted. Stedet ble gjort om til et minnesmonument og atrium. Et nytt, større bibliotek ble bygget på åsen hvor skytingen begynte. Biblioteket ble kalt HOPE Columbine Memorial Library og står til minne for ofrene for tragedien.

Sport

Skolen har flere sportslag. Både skolens cheerleader- og fotballag har gjort det bra i mesterskap for skoler.
Yasunobu Chiba

Karriere

Yasunobu Chiba startet sin profesjonelle karriere i Toshiba i 1994. Han har også spilt for Vegalta Sendai.
Follesø mannskor

Follesø Mannskor ble stiftet  26. januar 1914 og er dirigeres i dag av Annlaug Hus.  Koret holder til på Askøy og deltar på konserter og konkurranser i inn og utland. Blant korets dirigenter kan nevnes Valter Aamodt, som dirigerte koret i 50 år. I mange år sang Follesø Mannskor på Troldhaugen under Festspillene i Bergen, og i 1975 ble koret tildelt Griegprisen for sitt arbeid med Edvard Griegs opus 30 Album for Mandssang.
Nicola Sansone

Landslaget

16. juni 2015 fikk han sin første landskamp for Italia, etter å blitt skiftet inn for Stephan El Shaarawy i det 68 minutt mot Portugal .
Magnus Andersson

Malmö FF

Andersson spilte for Malmö FF på 1970- og 1980-tallet. Han spilte i finalekampen i Serievinnercupen i 1979 mot Nottingham Forest. Andersson var lagkaptein for Malmö FF i 1988.

Landslaget

Andersson var med i troppen da Sverige deltok i VM i 1978.
Vike sjø

Vike sjø (av norrønt vika sjóvar) er en gammel norsk måleenhet for avstand på sjøen. Benevnelsen er også kjent som ukesjø og roskift.
Ifølge Alf Torps (1853–1916) og Hjalmar Falks (1859–1928) «Etymologisk ordbog over det norske og det danske sprog» (1903–1906) er uttrykket vike sjø det samme som et roskift (tidsenhet). Dette tilsvarer i dag en distanse på 6 nautiske mil eller 11 112 meter. Imidlertid ble den opprinnelige nautiske milen justert til nøyaktig 1 852 m i 1929. Før dette var den noe lengre og har også variert litt. En vike sjø tilsvarer altså ca. 2 timers roing med 3 knops fart. Det gikk 6 vike sjøer (ukesjøer eller roskift) på en dagsreise med robåt og 72 med seilskip.

Roskift

Det er kjent at et roskift på elver og innsjøer kan ha vært mer av en tidsenhet enn et lengdemål. Fra Telemark er det kjent at de store sjøene ble inndelt i roskift, for eksempel var den 3 mil lange strekningen fra Sjøbua i Gvarvelva (Årnesbukta) til Fjærekilen delt inn i 12 roskift, altså ca. 4 roskift (á ca. 2,5 km hver) per rast eller vike sjø. På 1800-tallet og tidligere var et roskift kjent som en fjerding (vei). Likeledes var strekningen fra Fjærestrand til Nesodden langs Norsjø inndelt i 12 roskift. Ved noen av roskiftene lå det gjestgiverier, slik at de reisende kunne overnatte. Navnet Roskifte er kjent fra både Kviteseid og Krødsherad.
Itaqui kullkraftverk

Itaqui kullkraftverk, også kjent under navnet Termomaranhão, er et varmekraftverk under bygging nær byen São Luis i provinsen Maranhão i nordøstre Brasil. Det får en installert produksjonskapasitet på 720 MW. Utbygger er selskapet Energias do Brasil S.A. og MPX Energia S.A. Prosjektet får finansiering fra den Interamerikanske utviklingsbank. Utbyggingen skal være fullført med 360 MW i 2013 og ytterligere 360 MW i 2014.
Hordaland Fotballkrets

Historie

Bergen Fotballkrets var den første fotballkretsen i fylket, og ble stiftet 7. april 1911. Hordaland Fotballkrets ble stiftet 29. januar 1921. Hordaland FK ble delt i Midthordland Fotballkrets og Sunnhordland Fotballkrets i 1933. Midt-Hordland FK ble slått sammen med Bergen FK i 1969. Denne kretsen fikk da navnet Bergen og Omegn Fotballkrets. I 1988 ble Bergen og Omegn og Sunnhordland slått sammen, og dannet (igjen) Hordaland Fotballkrets.

Divisjonsstatus

Kretsen har foran 2016-sesongen, ett lag i Tippeligaen, ett lag i OBOS-ligaen, fem lag i PostNord-ligaen og 14 lag i 3. divisjon. Kretsen har også egne avdelinger i 4.–7. divisjon.
Slaget ved Rottofreddo

Slaget ved Rottofreddo ble utkjempet den 12. august 1746 mellom en fransk armé og en liten østerriksk styrke. Franskmennene ble kommandert av marskalk Maillebois. 
Forskjellige kilder har tilskrevet seieren til begge sider, men seieren har kanskje gått til østerrikerne siden Botta Adorno og arméen hans okkuperte Genova den 7. september.
Spodistes monzoni

Utseende

En middelsstor til stor (25-30 millimeter), bred, nokså flat, brunlig hornbille. Kroppen er nokså bred, kroppsbygningen temmelig spinkel til hornbiller å være. Kroppen er mer eller mindre tett kledt med gulgrå bestøvning og ser matt ut. Hannen har et langt horn på hodet, kløvet i spissen, som danner en klype mot et nedoverkrummet horn på pronotum, som hos denne arten er blankt i midten, uten bestøvning. Hos hunnene er pronotum dekket av store punktgroper, bestøvningen mindre tett. Beina er forholdsvis slanke, leggen på forbeinet med tre korte men skarpe tenner.

Utbredelse

Arten er kjent fra Mexico, Guatemala og El Salvador.
Kasuistikk (teologi)

Kasuistikk sikter til en etisk fremstilling som vil i høyest mulig grad befri fra individuelle selvstendige avgjørelser i samvittighetsspørsmål. 
I stedet oppstilles begrunnelser i avgjørelser i samvittighetsspørsmål ved å oppstille autoritative handlingsregler for alle tenkelige tilfeller. En utviklet kasuistikk er å finne hos de jødiske rabbinere og når sitt høydepunkt i Talmud. 
Selv om kasuistikken primært er av jødisk opprinnelse, ble den også pregende som metode innen katolsk moralteologi. Alfonso de Liguoris Teologia moralis anses som ett av kasuistikkens fremste arbeider. 
Reformasjonen, eller deler av den, brøt med kasuistikken ved det at den tydelig henviste til menneskets personlige moralske stillingstagen. Innen evangelisk-luthersk teologi ble det utviklet en ny form av kasuistikk (casus conscientiae) av Friedrich Balduin, teologiprofessor i Wittenberg. Hans store arbeide om casus conscientiae utkom i flere opplag på 1600-tallet.
Menneskehandel

Menneskehandel er en betegnelse for slaverilignende virksomhet brukt innen rettsstater hvor slik frihetsberøvelse og utnyttelse er ansett som et lovbrudd. Begrepet fikk stort gjennomslag internasjonalt fra midten av 1990-tallet, gjennom blant annet FN, hvor det har blitt brukt spesielt om former for bortføring, salg, tvangsprostitusjon og seksuell utnyttelse av kvinner og barn som har blitt smuglet fra hjemlandet sitt (se også transnasjonal prostitusjon). Men ordet blir også brukt om andre måter for ulovlig utnyttelse av andre menneskers arbeidskraft eller kropper, ved bruk av tvang, vold, svindel, eller andre former for maktovergep, også i situasjoner hvor offeret ikke har blitt transportert fra et land til et annet. Eksempler er tvangsarbeid, ulovlig adopsjon og ufrivillig tjenestegjøring i krig.
Etter FNs definisjoner skiller menneskehandel seg fra menneskesmugling ved at førstnevnte innebærer maktovergrep og utnyttelse av mennesker. Menneskesmugling gjelder derimot mennesker som er villig til å betale for å skaffe seg ulovlig adgang til et land hvor de hverken er statsborgere eller fastboende.

Norge

I norsk lovverk, som følger FNs retningslinjer, er menneskehandel en forbrytelse mot Almindelig borgerlig Straffelovs kapittel om frihetsberøvelse, mens menneskesmugling er en forbrytelse mot utlendingsloven.

Omfang

Fordi menneskehandel foregår i skjul for myndighetene, men også fordi det finnes ulike definisjoner og avgrensninger mot f.eks. hallikvirksomhet og sosial dumping, er det umulig å gi en sikker og allmenngyldig beskrivelse av menneskehandelens størrelse og utbredelse. Selv om det er gjort en rekke forsøk på anslå omfanget må derfor alle slike tall tas med store forbehold. 
Menneskehandel har blitt anslått som den tredje mest innbringende illegale handelsvirksomheten i verden, etter ulovlig handel og smugling av narkotika og våpen. Om lag 2,5 millioner kvinner og barn har blitt anslått å årlig utsettes for menneskehandel.
Estimater har vist at i Europa blir mellom 300 000 og 500 000 slust inn hvert år på prostitusjonsmarkedet. Bakmenn tar hoveddelen av fortjenesten.
I Nepal ble det i 2001 anslått at tolv tusen jenter var ofre. FN-organisasjonen ILO hevder imidlertid at tallet er tyve tusen.
Telestikon

Telestikon er et ord eller setning som er dannet av de siste bokstavene eller stavelsene til versene eller strofene i et dikt.
Johann Wolfgang Franck

Liv og virke

Johann Wolfgang Franck var hoffkapellmester i Ansbach fra 1673 til 1679, og bodde deretter i Hamburg fra 1679 til 1690. Her komponerte han flere «Geistliche Sing-Spiele» for Oper am Gänsemarkt før han mellom 1682 og 1685 bekledte en domkantorpost. Fra 1690 bodde han i London der han først var konsertarrangør i samarbeid med Robert King, fra 1693 arbeidet han bare som komponist i byen.
Ved siden av enkelte operaer skrev han lieder (særlig til bruk under konserter i London), kantater og en rekke sangbokmelodier.
Winter – Dans med en engel

Handlingen

En ung svensk mann er funnet brutalt myrdet i London, og det samme har skjedd med en ung engelskmann Göteborg litt senere. Sjefsetterforsker Erik Winter og hans team leter etter forbindelsen mellom drapene.
Begge de drepte er funnet på spartanske hotellrom, og mordene ser ut til å ha skjedd på samme måte. Blodige fotspor tyder på at en makaber dans har funnet sted i rommene. Dessuten viser spor etter et kamerastativ på at de begge har blitt filmet.
Etterforskningen fører Winter og hans britiske kollega Macdonald (Liam Neeson) langt inn i Göteborg og Londons underverden.

Om filmen

Dans med en engel er basert på en roman fra 1998 av Åke Edwardson om Erik Winter. Filmen er den første av seks i Winterserien. med Johan Gry i hovedrollen. Historien er delt i to episoder.
Massakren på Israels kysthovedvei

Massakren på Israels kysthovedvei var et palestinsk terrorangrep den 11. mars 1978 på en buss på som kjørte langs Israels hovedvei langs kysten. Angrepet ble iscenesatt av Abu Jihad og utført av PLO-fraksjonen Fatah.

Angrepet

På morgenen den 11. mars gikk Dalal Mughrabi og hennes palestinske fedayeengruppe på 11 medlemmer (inkludert én annen kvinne) i land med RIB-båter på en strand nær Ma'agan Michael nord for Tel Aviv-Jaffa. De hadde kjørt båten helt fra Libanon. De drepte Gail Ruban, en amerikansk fotograf som tok naturfotografier i nærområdet, og kapret deretter en buss fullastet av bussjåfører med sine familier, som var på dagstur. Mens de kjørte, åpnet Mughrabi og hennes gruppe ild mot kjøretøyene i nærheten. En israelsk militærenhet, ledet av Ehud Barak, forfulgte bussen helt til de klarte å stoppe den nær Herzliya. Et langvarig skytedrama fulgte mellom palestinerne og soldatene, og palestinerne skjøt også passasjerer som forsøkte å rømme. Til slutt sprengte noen medlemmer av Fatah i stykker bussen, som ble stående igjen i full brann. Angrepet medførte 35 sivile dødsfall, hvorav tretten av dem var barn og seks var palestinske geriljasoldater. 71 sivile ble skadet.
Angrepet ble også den utløsende faktoren for den israelske Operasjon Litani mot PLOs baser i Libanon, bare tre dager senere.
Huiji

Huiji (kinesisk: 惠济区, pinyin: Huìjì Qū) er et bydistrikt i byprefekturet Zhengzhou i provinsen Henan i Folkerepublikken Kina. Det har et areal på 206 km² og teller 201 000 innbyggere (2004).

Administrative enheter

Subdistriktene Xincheng (新城街道), Liuzhai (刘寨街道), Laoyachen (老鸦陈街道), Changxinglu (长兴路街道), Yingbinlu (迎宾路街道), Dahulu (大河路街道).
Storkommunene Guxing (古荥镇), Huayuankou (花园口镇).
Steinerskolen på Nesodden

Rudolf Steinerskolen Nesodden, uoffisielt kalt «Steinerskolen på Nesodden», er en Steinerskole med barne- og ungdomstrinn på Nesodden. Skolen ble opprettet i 1983.
Fartsgrenser på jernbanen

Fartsgrenser på jernbanen angis med gule trekantede skilt. Det at spissen på trekanten peker oppover betyr at farten kan settes opp. Hvis spissen på trekanten peker nedover, betyr det at farten må settes ned. Tallet på skiltet er en tidel av maksimal tillatt fart i km/h. Et lite femtall betyr 5 km/h i tillegg. Når tog testes, er det anledning til å bryte fartsgrensene.
Kolsås-Dælivann landskapsvernområde

Kolsås-Dælivann naturvernområde er et landskapsvernområde på 5300 dekar med fire naturreservater på Kolsås i Bærum kommune.
Verneår 1978 på følgende grunnlag:

Berggrunnsgeologien er internasjonalt kjent pga helheten av fossile siluriske sedimenter og permiske lavaer på selve Kolsåsplatået. Svært rik og variert vegetasjon med edelløvskog. 98 sjeldne plantearter er registrert. Rikt fugleliv – av de arter som hekker i Bærum finnes 4/5 i dette området. Området har også stor kulturhistorisk betydning. Blåveis og barlind er fredet i hele området.